b'\n_START_ARTICLE_\nS-IVB\n_START_PARAGRAPH_\nS-IVB buvo galutin\xc4\x97 amerikie\xc4\x8di\xc5\xb3 Apolono projekto raketos pakopa pakeliui \xc4\xaf M\xc4\x97nulio orbit\xc4\x85.\n_START_SECTION_\nSkryd\xc5\xbeiai \xc4\xaf M\xc4\x97nul\xc4\xaf\n_START_PARAGRAPH_\nSkrydyje \xc4\xaf M\xc4\x97nul\xc4\xaf \xc5\xa1i pakopa \xc4\xafsijungdavo dukart: pirm\xc4\x85kart kylant nuo \xc5\xbdem\xc4\x97s ir antr\xc4\x85kart startuojant nuo \xc5\xbdem\xc4\x97s orbitos \xc4\xaf M\xc4\x97nul\xc4\xaf. M\xc4\x97nul\xc4\xaf pasiekdavo ne tik \xc4\xafgulos modulis su astronautais, bet ir \xc5\xa1i raketa. Atkabinta nuo \xc4\xafgulos modulio, ji paprastai trenkdavosi \xc4\xaf M\xc4\x97nul\xc4\xaf. \xc5\xa0ios nukritusios pakopos yra did\xc5\xbeiausi kada nors \xc5\xbemogaus \xc4\xaf M\xc4\x97nul\xc4\xaf nugabenti objektai, nors M\xc4\x97nulyje naudingi jie nebebuvo \xe2\x80\x93 tiesiog nukrito ir sudu\xc5\xbeo. J\xc5\xb3 sm\xc5\xabgiai buvo panaudoti seisminiams jo geologin\xc4\x97s strukt\xc5\xabros tyrin\xc4\x97jimams.\n_START_SECTION_\n"Klajojan\xc4\x8dios" S-IVB pakopos\n_START_PARAGRAPH_\nKai kuri\xc5\xb3 ekspedicij\xc5\xb3 S-IVB pakopos praskriejo pro M\xc4\x97nul\xc4\xaf ir sukasi Saul\xc4\x97s orbitoje. Viena j\xc5\xb3 (S-IVB-507, Apollo 12 ekspedija) v\xc4\x97liau (2002 m.) buvo astronom\xc5\xb3 nepriklausomai atrasta kaip asteroidas J002E3. Manoma, jog 2006 m. atrastas ma\xc5\xbedaug tris kartus toliau nei M\xc4\x97nulis aplink \xc5\xbdem\xc4\x99 besisukantis objektas 6Q0B44E irgi yra viena i\xc5\xa1 M\xc4\x97nulyje nenukritusi\xc5\xb3 S-IVB.\n_START_SECTION_\nCharakteristikos\n_START_PARAGRAPH_\nParengta skryd\xc5\xbeiui, pakopa sverdavo apie 119 ton\xc5\xb3. Ji tur\xc4\x97jo vien\xc4\x85 suskystintais deguonimi bei vandeniliu varom\xc4\x85 varikl\xc4\xaf. Varomoji j\xc4\x97ga siek\xc4\x97 1001 KN. Pakopos varkl\xc4\xaf skryd\xc5\xbeio metu buvo galima \xc4\xafjungti ir i\xc5\xa1jungti daugel\xc4\xaf kart\xc5\xb3. Tai buvo rimtas prana\xc5\xa1umas, nes daugelis t\xc5\xb3 laik\xc5\xb3 raketini\xc5\xb3 varikli\xc5\xb3 tur\xc4\x97jo vienkartini\xc5\xb3 detali\xc5\xb3, kurias po kiekvieno \xc4\xafjungimo reik\xc4\x97davo keisti \xe2\x80\x93 taigi syk\xc4\xaf i\xc5\xa1jugus, to paties skryd\xc5\xbeio metu tokio variklio pakartotinai \xc4\xafjungti nebeb\xc5\xabdavo galimyb\xc4\x97s.\n_START_SECTION_\nKompiuteris\n_START_PARAGRAPH_\nVir\xc5\xa1utin\xc4\x97je S-IVB dalyje buvo \xc4\xafrengtas raket\xc4\x85 valdantis ir reikiamu kursu nukreipiantis kompiuteris. Jo procesorius dirbo 2,048 Mhz da\xc5\xbeniu ir tur\xc4\x97jo 26 bit\xc5\xb3 ilgio \xc5\xbeod\xc4\xaf. Komandos vykdymas trukdavo 82 mikrosekundes. Atminties talpa buvo 32768 \xc5\xbeodi\xc5\xb3. Kompiuteris sv\xc4\x97r\xc4\x97 35 Kg ir buvo apie 137 vat\xc5\xb3 galingumo. Jis vald\xc4\x97 ne tik S-IVB, bet ir kitas (\xc5\xbeemiau esan\xc4\x8dias) daugiapakop\xc4\x97s raketos pakopas, iki joms atsiskiriant.\n_START_SECTION_\nSunaikinimo sistema\n_START_PARAGRAPH_\nAvarijos atveju, jei pakopa b\xc5\xabt\xc5\xb3 tapusi nevaldoma, buvo galimyb\xc4\x97 sunaikinti j\xc4\x85 ore, taip apsaugant apa\xc4\x8dioje esan\xc4\x8dius gyventojus. Specialus karininkas (angl. range safety officer) gal\xc4\x97jo pasi\xc5\xb3sti komandas \xe2\x80\x9estop\xe2\x80\x9c (u\xc5\xbegesindamas varikl\xc4\xaf) bei \xe2\x80\x9eugnis\xe2\x80\x9c (detonuodamas raketoje \xc4\xaftaisytus sprogmenis). \xc5\xa0ie sprogmenys tur\xc4\x97jo sudraskyti raketos korpus\xc4\x85 taip, jog dauguma kuro tiesiog i\xc5\xa1tek\xc4\x97t\xc5\xb3 ir i\xc5\xa1sisklaidyt\xc5\xb3, i\xc5\xa1vengiant didelio gaisro ar sprogimo. Keleto sekund\xc5\xbei\xc5\xb3 pauz\xc4\x97 tarp variklio sustabdymo ir sprogimo buvo skirta kosmonaut\xc5\xb3 moduliui skubiai atsikabinti ir pasitraukti. Tre\xc4\x8dioji komanda buvo \xe2\x80\x9esaugu\xe2\x80\x9c \xe2\x80\x93 ja sunaikinimo sistema buvo negr\xc4\xaf\xc5\xbetamai i\xc5\xa1jungiama po to, kai S-IVB pakildavo \xc4\xaf orbit\xc4\x85 ir nebekeldavo pavojaus esantiems apa\xc4\x8dioje._NEWLINE_S-IVB laikoma s\xc4\x97kminga, pavykusia technine konstrukcija. Dabar amerikie\xc4\x8di\xc5\xb3 konstruojamo Space Shuttle pakeisian\xc4\x8di\xc5\xb3 Ares V ir Ares I kompleks\xc5\xb3 paskutiniosios pakopos bus daug kuo \xc4\xaf j\xc4\x85 pana\xc5\xa1ios.'